หุ้นอึ้ง!การเมืองเสี่ยงสูงรองยุโรป
เป้าปีหน้า1,130รายย่อยขายหนักบจ.กำไรโต11%
28 ธ.ค. 2554

เป้าปีหน้า1,130รายย่อยขายหนักบจ.กำไรโต11%
สมาคมนักวิเคราะห์ มองการเมืองเป็นปัจจัยเสี่ยงหุ้นปี 2555 ฟันธงสถาบันไทยเทศรวมกันซื้อหุ้น 2.4 หมื่นล้านบาท เห็นดัชนี 1,130 จุด เพิ่มขึ้น 10%
นายสมบัติ นราวุฒิชัย เลขาธิการสมาคมนักวิเคราะห์ แถลงผลการสำรวจความคิดเห็นของนักวิเคราะห์จากโบรกเกอร์ 19 แห่ง ครั้งล่าสุด ได้ฟันธงเป็นเสียงเดียวกันโดยให้น้ำหนักถึง 100% ว่า ปัญหายูโรโซนเป็นปัจจัยลบมีผลต่อการลงทุนตลาดหุ้นในปี 2555 เป็นอันดับ 1 
แต่ที่น่าสนใจกลับเป็นอันดับ 2 ด้วยคะแนนถึง 83% ของผู้ตอบ ให้น้ำหนักต่อประเด็นการเมืองไทย ขึ้นมาแรงแซงปัญหาน้ำท่วม ซึ่งรั้งอยู่อันดับ 3 ด้วยคะแนนเพียง 50% อันดับ 4 ปัญหาในสหรัฐ 39% และอันดับ 5 คือผลประกอบการของบริษัทจดทะเบียน (บจ.) ไตรมาส 4 ของปี 2554 จะตกต่ำลงมาก
เลขาธิการสมาคมนักวิเคราะห์ เป็นผู้อธิบายเพิ่มเติมว่า การเมืองในปีนี้ค่อนข้างราบรื่น ทำให้ผลการสำรวจในครั้งก่อนๆ ไม่ได้เป็นปัจจัยลบสำคัญกลับรั้งอยู่ในอันดับท้ายๆ แต่พอถึงการสำรวจรอบนี้ ความกังวลปัญหาทางการเมืองปะทุขึ้นมาเหนือความคาดหมาย เพราะปี 2555 จะมีประเด็นสำคัญๆ และอาจนำไปสู่ความขัดแย้งรุนแรงได้ เช่น การแก้ไขรัฐธรรมนูญ การนิรโทษกรรมซึ่งเป็นปมสำคัญ รวมถึงบุคคลในบ้าน 111 ถูกปลดล็อกทางการเมือง 
“ปัจจัยลบทั้ง 5 อันดับถือว่าหนักหนาทั้งนั้น มีผลกระทบต่อความเชื่อมั่นการลงทุน และนักวิเคราะห์ยังมองว่าการขยายตัวทางเศรษฐกิจปี 2554 จะอยู่ที่ระดับ 1.4% เท่านั้น ส่วนปี 2555 เศรษฐกิจจะเติบโตเพียง 4.1%” นายสมบัติ กล่าว
อย่างไรก็ตาม นักวิเคราะห์มองว่าสิ้นปี 2554 ดัชนีหุ้นน่าจะปิดที่ระดับ 1,046 จุด ลดลงจากการสำรวจครั้งก่อนวันที่ 13 ก.ค. มองว่าอยู่ที่ระดับ 1,197 จุด ส่วนปี 2555 เฉลี่ยสิ้นปีอยู่ที่ระดับ 1,130 จุด หรือโต 10% จากปีนี้ โดยมองว่ากำไรสุทธิจะโต 11.61% ชะลอตัวลงจากปีนี้เติบโตเฉลี่ย 15.14% ภายใต้สมมติฐานภาษีนิติบุคคลลดลงมาอยู่ที่ระดับ 23% ปี 2555 และการลดดอกเบี้ยในประเทศเพื่อกระตุ้นเศรษฐกิจ
ทั้งนี้ บล.เกียรตินาคิน มองดัชนีสิ้นปี 2555 สูงสุดที่ระดับ 1,264 จุด ขณะที่ บล.ธนชาต มองต่ำสุดที่ระดับ 850 จุด
ผลสำรวจของนักวิเคราะห์ยังคาดการณ์การซื้อขายสุทธิของนักลงทุนสถาบันในปี 2555 โดยคาดว่าต่างชาติจะเป็นผู้ซื้อสุทธิเฉลี่ยจำนวน 14,150 ล้านบาท สถาบันในประเทศจะซื้อสุทธิ 6,778 ล้านบาท และคาดว่าพอร์ตโบรกเกอร์จะซื้อสุทธิเฉลี่ย 3,814 ล้านบาท รวมแล้ว 24,742 ล้านบาท เท่ากับว่ารายย่อยจะเป็นผู้ขายสุทธิ 
ด้านนายสุกิจ อุดมศิริกุล ผู้อำนวยการอาวุโสฝ่ายกลยุทธ์การลงทุนลูกค้าบุคคล สายงานวิจัย บล.ไทยพาณิชย์ คาดการณ์เป้าหมายดัชนีหุ้นปี 2555 ไว้ 2 ระดับ โดยช่วงครึ่งปีแรก มองไว้ที่ 1,200 จุด ส่วนสิ้นปี คาดไว้ที่ 1,300 จุด ขณะที่กำไรของ บจ.จะเติบโต 19% สูงกว่าปีนี้ที่คาดว่าจะขยายตัว 10%